**Odôvodnenie nerozdelenia zákazky na časti**

podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

**Verejný obstarávateľ:**

Ministerstvo vnútra Slovenskej republiky

Pribinova 2, 812 72 Bratislava

IČO: 00151866

Názov predmetu zákazky:

**Technické vybavenie špeciálnych výsluchových miestností.**

Predmetom zákazky je technické vybavenie **desiatich špeciálnych výsluchových miestností** kamerovým systémom, mikrofónmi, počítačom, zobrazovacími jednotkami a ostatným podporným tovarom **vrátane montáže**, to všetko za účelom vytvárania zvukovo-obrazových záznamov pre účely trestného konania. Prijímateľom projektu je Inštitút pre výskum práce a rodiny (ďalej len „IVPR“), pričom odbor kriminálnej polície Prezídia policajného zboru je partnerom projektu. Zabezpečenie technického vybavenia interiéru špeciálnych výsluchových miestností vrátane montáže v projekte s názvom „Boj proti obchodovaniu s ľuďmi a aplikácia nástrojov na jeho predchádzanie“ Prijímateľom plnenia je Úrad hraničnej a cudzineckej polície Prezídia policajného zboru, ide o **dve špeciálne výsluchové miestnosti**.

Predmet zákazky sa bude dodávať ako ucelený systém pre každú špecializovanú výsluchovú miestnosť z dôvodu zachovania kompatibility jednotlivých súčastí navrhovaného systému. Požadovaný technický materiál bol vyšpecifikovaný na základe funkčného testovania vlastností jednotlivých komponentov kamerového zabezpečovacieho systému, nakoľko sa jedná o špecializované miestnosti určené na výsluch detských obetí a ďalších obzvlášť zraniteľných obetí trestných činov. V prípade ekvivalentného riešenia nie sú zaručené vlastnosti, ktoré sú potrebné pre vykonanie úkonov súvisiacich s výsluchom.

Podľa § 28 ods. 1 zákona o verejnom obstarávaní: *„Verejný obstarávateľ a obstarávateľ môžu rozdeliť zákazku alebo koncesiu na samostatné časti, pričom v oznámení o vyhlásení verejného obstarávania, oznámení použitom ako výzva na účasť alebo v oznámení o koncesii určia veľkosť a predmet takýchto častí a uvedú, či ponuky možno predložiť na jednu časť, niekoľko častí alebo všetky časti.“*

Podľa § 28 ods. 2 zákona o verejnom obstarávaní: *„Ak verejný obstarávateľ nerozdelí zákazku na časti, odôvodnenie uvedie v oznámení o vyhlásení verejného obstarávania alebo v správe o zákazke; táto povinnosť sa nevzťahuje na zadávanie koncesie.“*

Rozdelenie predmetu zákazky na časti je technicky a procesne nerealizovateľné, a to z dôvodu, že predmetná skupina tovarov a súvisiacich služieb tvorí ucelenú technologickú časť navrhovaného systému. Je kladená požiadavka na ich vzájomnú interoperabilitu. Súťažiaci má možnosť zvoliť tovary a súvisiace služby od jedného alebo viacerých výrobcov, ale musí byť zodpovedný za to, že dodávané tovary v rámci jedného komplexného zariadenia a to vybavenie všetkých výsluchových miestností budú spĺňať požiadavky verejného obstarávateľa. Pri ďalšom delení predmetnej skupiny tovarov a súvisiacich služieb by nebolo možné garantovať vzájomnú interoperabilitu, nakoľko rôzni výrobcovia používajú rôzne spôsoby integrácie na rôznych vrstvách a definovanie vybraných integračných parametrov by bolo diskriminačné.

Podrobná špecifikácia je uvedená v opise predmetu zákazky, tvoriacom prílohu súťažných podkladov.

Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

Najmä s ohľadom na miestne, vecné, funkčné aj časové väzby, charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.